Kunsmatige intelligensie: Wat hou dit vir regsfirmas in? - Solidariteit GildesSolidariteit Gildes Kunsmatige intelligensie: Wat hou dit vir regsfirmas in? - Solidariteit Gildes
Tuis / Arbeidsverhoudingspesialiste Artikel / Kunsmatige intelligensie: Wat hou dit vir regsfirmas in?
Wanneer 'n professionele sektor voor nuwe tegnologie te staan ​​kom, ontstaan ​​vrae oor hoe dit die daaglikse bedrywighede asook die loopbane van diegene wat daardie beroep beoefen, sal ontwrig. Prokureurs en die regsberoep is nie 'n uitsondering nie.
Die koms van gevorderde robotika en kunsmatige intelligensie is 'n spelveranderaar en vir baie lei dit tot 'n mate van vrees. Die Wêreldbank se wêreldontwikkelingsverslag (2019) het egter tot 'n interessante gevolgtrekking gekom. "Vrees dat robotte die werk van mense sal wegneem is ongegrond. Innovasie skep in totaal meer nuwe bedrywe en werk as wat dit wegneem." Die boodskap hieruit is dat dit aanpassing van ons kant gaan verg maar dat ons nie daarvoor hoef bang te wees nie.
Vir regsfirmas bied kunsmatige intelligensie groot geleenthede wat die manier waarop dienste gelewer word sowel as die tipe dienste wat prokureurs bied in die toekoms kan verander, sê regskenners. Dit beteken geensins dat ons in die toekoms minder prokureurs as voorheen gaan nodig hê nie – prokureurs sal net hulle werkdae beter kan benut.
Volgens Thomas Hamilton van ROSS Intelligence, 'n aanlyn wetlike navorsingsinstrument wat die krag van kunsmatige intelligensie benut om regsnavorsing meer insiggewend te maak, is die regsfirmas wat reeds tegnologie geïmplementeer het en dit met hul regsdienste geïntegreer het, van mening dat dit tot almal se voordeel is.
Die aspekte van regswerk wat reeds besig is om verandering te ondergaan, sluit die volgende in:
Hersiening van dokumente en regsondersoeke
Sagteware wat kunsmatige intelligensie gebruik, verbeter die doeltreffendheid van dokumentanalise vir regsgebruik. Masjiene kan dokumente hersien en as relevant tot 'n spesifieke saak merk. Sodra 'n dokument as relevant aangedui word, kan masjienleeralgoritmes aan die werk spring om ander soortgelyke toepaslike dokumente vind.
Masjiene is baie vinniger as mense om dokumente te sorteer en lewer uitsette en resultate wat net so goed of beter as dié van mense is. Kunsmatige intelligensie kan die las op die menslike werkmag help verminder deur eentonige maar tog belangrike regsnavorsing betyds en omvattend gedoen te kry.
Hulp met die uitvoer van omsigtigheidsondersoeke
Ondersteunende regspersoneel word dikwels besig gehou met die uitvoer van omsigtigheidsondersoeke om agtergrondinligting namens hul kliënte te ontbloot. Dit sluit in die bevestiging van feite en syfers en die deeglike evaluering van besluite oor vorige sake ten einde effektiewe raad aan hul kliënte te kan gee.
Instrumente van kunsmatige intelligensie kan help om omsigtigheidsondersoeke doeltreffender en met meer akkuraatheid uit te voer aangesien hierdie werk dikwels vir mense vervelig is.
Kontrakhersiening en -bestuur
Kontrakhersiening maak 'n groot deel uit van die werk wat regsfirmas namens kliënte doen. Risiko's en probleme met betrekking tot die skryf van kontrakte wat negatiewe gevolge vir hul kliënte kan hê, moet geïdentifiseer word, items moet vir kansellering gemerk word, kontrakte moet gewysig word en kliënte moet van raad bedien word oor die ondertekening (of nie) van kontrakte. Kliënte het ook hulp nodig met die bedinging van beter voorwaardes.
Kunsmatige intelligensie kan help om kontrakte (in groot maat en individueel) te analiseer. Verskeie sagtewaremaatskappye ontwerp kunsmatige-intelligensietoerusting wat spesifiek vir kontrakhersiening bedoel is, soos Kira Systems, LawGeex en eBrevia, wat kan help om kontrakte vinniger en met minder foute as mense te sorteer.
Kunsmatige intelligensie het die vermoë om data te ontleed wat kan help om beter voorspellings as mense oor die uitkomste van regsgedinge te maak. Kliënte verwag dikwels toekomsvoorspellings van hul regsadviseur met vrae soos: "As ons hof toe gaan, hoe groot is die waarskynlikheid dat ek sal wen?" of "Moet ek skik?"
Met die gebruik van kunsmatige intelligensie, wat toegang het tot jare se verhoordata, kan prokureurs sulke vrae nou akkurater beantwoord.
Outomatisering van egskeidings
'n Tipiese egskeidingsooreenkoms kan 'n jaar of langer duur en jou heelwat uit die sak jaag. Wevorce bied nou aan paartjies 'n aanlyn egskeidingsoplossing vir 'n fraksie van die koste.
Paartjies kan hul "optimale uitkomste" definieer en die kunsmatigeintelligensieaangedrewe masjien lei hulle deur vyf modules en al die kritieke besluite wat vir hul spesifieke omstandighede geneem moet word. Regskenners is beskikbaar om in te tree en leiding te gee indien dit nodig is.
Kommer oor werkkultuur is een van die dinge wat in die gesprekke omtrent tegnologie en die regsberoep na vore tree.
Jong regsgeleerdes wat die regsbedryf binnestap, smag na mentorskap, wat in werklikheid beteken om te leer deur van aangesig-tot-aangesiginteraksies, iets wat steeds moontlik sal wees aangesien kunsmatige intelligensie prokureurs gaan vrymaak ten opsigte van hoe tyd en fisiese ruimte benut word. Dit het tot voordeel dat prokureurs meer tyd sal hê om aktief met kollegas te praat en direk met kliënte te kommunikeer.
Kunsmatige intelligensie sal die prokureur slimmer, meer verbonde en meer betrokke maak. Teoreties sal dit die hoeveelheid tyd verminder wat aan sake bestee word, wat beteken dat prokureurs se werkdae anders deurgebring sal word.
Wat word van fisiese ruimtes wat vroeër aangewend is vir biblioteke?
Fisiese ruimtes sal steeds 'n sleutelrol speel. "Baie firmas eksperimenteer nou met die idee van 'n fisiese ruimte waarin kunsmatige tegnoglogie uitgestal word en waar prokureurs aangemoedig word om die tegnologie te benut," sê Hamilton.
Tegnologie kan werktoestande verbeter en innovasie teweeg bring. Benewens dit kan dit ons ook bymekaarbring. Dit moet gesien word as 'n hulpmiddel waarmee werkkultuur verbeter kan word en waarmee ons werkplekke die sosiale bymekaarkomplekke kan word, wat dit nog altyd veronderstel was om te wees.
Regsfirmas kan hulleself gereed kry vir kunsmatige intelligensie deur 'n groei-ingesteldheid te omhels, die vrees vir mislukking opsy te skuif en interne kunsmatige-intelligensiepraktyke te begin ontwikkel. Dié wat dit doen en bereid is om tegnologie as 'n vriend eerder as 'n vyand te beskou, is dié wat heel waarskynlik as leiers na vore gaan tree in die toekoms.
How AI And Machine Learning Are Transforming Law Firms And The Legal Sector https://bernardmarr.com/default.asp?contentID=1464